#адыгэ_шхыныгъуэхэр.

ШатэкIэ гъэбэкхъа кIэртIофыщIэрэ джэдыщIэрэ

 Джэдыр ягъэкъабзэри зэпкърах, псы щIыIэкIэ ятхьэщI, ягъэгъущ. КIэртIофыщIэр ягъэкъабзэ, псы щIыIэкIэ ятхьэщIри пIащIэ цIыкIуурэ яупщIатэ. Тебэм тхъу иралъхьэри, градуси 150 – 160-рэ хъуху къагъэплъ, абы джэдыл шыуар халъхьэ.
 ЗэрагъэдзэкIыурэ мафIэ инкIэ ягъажьэ тхъуэплъ дахэ хъухукIэ, итIанэ тебэм кърахри тепщэчым иралъхьэ. Ар зыхэлъа тхъур градуси 120 – 130-м нэсу ягъэупщIыIу, бжьын упщIэта халъхьэ, шыбжий сыр хьэжа хадзэри, зэIащIэурэ тхъуэплъ хъуху ягъэлыбжьэ. Бжьын гъэлыбжьар тебэм кърахри тепщэчым иралъхьэ.
 Тебэм къина тхъур къагъэплъ градуси 130 – 140 хъуху, кIэртIоф упщIэтар халъхьэ, шыгъу тракIутэ, и щхьэр трапIэжри дакъикъи 2 хуэдизкIэ ягъажьэ. ИтIанэ кIэртIофым псы щIыIэ щIакIэри, джэд гъэжьам бжьын гъэлы­бжьар и щхьэм тралъхьэ, шатэ щIакIэжри тебащхьэр тепIауэ мафIэ цIыкIум тету хьэзыр хъуху ягъажьэ.
 Хьэзыр хъуа нэужь, мафIэм къытрахыж, джэдгын цIынэ къудамэ тралъхьэ, и щхьэр трапIэжри дакъикъи 5-6-кIэ щагъэт, IэфI къыщIыхьэн щхьэкIэ. Iэнэм щытрагъэувэкIэ, джэдгын къудамэхэр къытрахыж. Iэнэм тепщэчым илъу трагъэувэ. Тебэм къина шатэпсри тракIэж. ПIастэ, мырамысэ хуабэ, щIакхъуэ дашх.
 Халъхьэхэр (цIыхуищ Iыхьэ): кIэртIофыщIэ укъэбзауэ – г 530-рэ, джэдылу – г 360-рэ, тхъууэ – г 50, шатэу – г 250-рэ, бжьыныщхьэ укъэбзауэ – г 30, псы щIыIэу – г 50, джэдгын къудамэу – 3-4, шыбжийуэ, шыгъуу – узыхуейм хуэдиз.